
Sporočilo za javnost
______________________________________________________________________________________
Štajerska je najboljša vinska regija v Evropi 2027
Poslovna revija Forbes International jo postavlja na vrh izbora najboljših vinskih regij Evrope
Maribor, 1. oktober 2026: Štajerska je danes v Mariboru prejela priznanje Best Wine Region in Europe 2027, ki ga podeljuje European Best Destinations. Na dogodku Spoznajte vinorodno Štajersko ga je predstavnikom Destinacije Štajerska in vinarjem predal Maximilien Lejeune, direktor European Best Destinations. Mednarodni pomen priznanja dodatno krepi današnja objava v Forbes International, ki Štajersko predstavlja na vrhu izbora najboljših vinskih regij Evrope za leto 2027 po izboru European Best Destinations.
Slovesnost ob prejemu priznanja je potekala v okviru dogodka Spoznajte vinorodno Štajersko, ki je v Mariboru povezal predstavnike destinacije, vinarje in vinogradnike, predstavnike države in Slovenske turistične organizacije, župane občin Destinacije Štajerska, turistične deležnike ter druge partnerje, ki soustvarjajo razvoj in prepoznavnost Štajerske.
Od povezovanja regije do mednarodnega priznanja
Današnje priznanje je pomemben mejnik v zgodbi povezovanja Štajerske. Pred štirimi leti so se podravske občine  povezale v konzorcij Destinacije Štajerska, ki danes združuje sedem območij -Maribor, Ptuj, Jeruzalem Slovenija, Haloze, Slovenske gorice, Ravno polje in Pohorje in povezuje 41 občin. Cilj je bil povezati raznolike zgodbe regije ter Štajersko doma in v tujini predstavljati kot skupno in prepoznavno destinacijo.
David Klobasa, predsednik skupščine konzorcija Destinacije Štajerska: »Ko smo vzpostavljali destinacijo Štajerska, smo za zaupanje prosili vnaprej. Rezultate smo morali šele ustvariti. Danes je evropsko priznanje dokaz, da je bilo povezovanje prava pot. Ta nagrada je rezultat skupnega dela občin, destinacij, vinarjev, turističnih ponudnikov in partnerjev, ki smo verjeli v skupno zgodbo. Hvala vsem, ki ste pomagali povezovati ljudi, interese in ambicije. Nagrada bo ljudi povabila na Štajersko. Razlog, da se bodo vrnili, pa bomo ustvarili mi - z dobro ponudbo, kakovostjo in sodelovanjem.«
Nataša Ritonija, direktorica RRA Podravje - Maribor in koordinatorka konzorcija Destinacije Štajerska: »Štajerska je več kot turistična destinacija - je prostor ljudi, zgodb, tradicije ter edinstvenega prepleta mesta, narave, vina in kulinarike. V štirih letih smo dokazali, da je naša največja moč prav v povezovanju. Naziv Best Wine Region in Europe 2027 zato razumemo kot priznanje celotni Štajerski in vsem, ki jo vsak dan soustvarjamo. Hkrati je to tudi odgovornost, da svojo skupno zgodbo razvijamo dolgoročno in spoštljivo ter ohranimo Štajersko posebno tudi za generacije, ki prihajajo.«
Med več kot 90 vodilnimi evropskimi vinskimi območji
Naziv Best Wine Region in Europe 2027 ni rezultat javnega glasovanja. European Best Destinations je pri pripravi izbora izhajal iz raziskovalne baze več kot 90 vodilnih evropskih vinskih območij. Ocenjevali so jih glede na sedem ključnih področij: vinsko dediščino in avtentičnost, raznolikost sort grozdja in vinskih slogov, infrastrukturo vinskega turizma, pokrajino in možnosti za aktivnosti na prostem, gastronomijo, gostoljubnost in vinske nastanitve, trajnostnost in lokalni značaj ter dostopnost in celovito izkušnjo obiskovalca.
Na podlagi metodologije je bilo izbranih 12 najboljših vinskih regij v Evropi. Štajerska se je uvrstila na 1. mesto ter dosegla oceno vinske regije 19,5 od 20 in indeks odličnosti vinske izkušnje 9,8 od 10. European Best Destinations jo dodatno izpostavlja kot najobetavnejšo evropsko vinsko regijo s hladnejšim podnebjem.
Vinska zgodba, ki jo ustvarjajo ljudje
Štajerska svojo vinsko identiteto gradi na stoletjih tradicije, znanju generacij vinogradnikov in vinarjev ter sodobnem vinarstvu. Med njenimi najvidnejšimi zgodbami so Najstarejša trta na svetu v Mariboru, tradicija pridelave penin, ki v Gornji Radgoni sega v leto 1852, najstarejše ohranjeno arhivsko vino v Sloveniji - letnik 1917 - na Ptuju, zgodovinske vinske kleti, družinska vinogradniška posestva, značilne sorte in raznolike vinorodne pokrajine.
Vino tukaj ni le proizvod, temveč del identitete prostora. Prepleta se z gastronomijo, kulturo, mesti in podeželjem, naravo ter gostoljubnostjo in obiskovalcu omogoča, da Štajersko spoznava skozi doživetja vse leto.
Pomemben del skupne zgodbe je povezovanje štajerskih vinarjev
Božidar Grabovac, predsednik Združenja Vinorodna Štajerska: »Vinarji in vinogradniki smo tisti, ki vinsko zgodbo Štajerske ustvarjamo vsak dan - v vinogradih, kleteh in skozi znanje, ki se prenaša iz generacije v generacijo. Zato je toliko pomembneje, da smo se povezali in da danes ne nastopamo vsak zase, ampak skupaj kot Vinorodna Štajerska. Ob tem se želim zahvaliti vsem našim članom, ki s svojim delom, predanostjo in kakovostjo dajejo tej zgodbi vsebino. To priznanje je velika priložnost, da vse, kar ustvarjamo na Štajerskem, še samozavestneje ponesemo v svet.«
Pomen priznanja presega meje Štajerske
Mednarodna prepoznavnost Štajerske je hkrati priložnost za krepitev položaja Slovenije kot vinske, gastronomske in turistične destinacije. Povezovanje lokalne, regionalne in nacionalne ravni ter sodelovanje destinacij, občin, vinarjev, turističnih ponudnikov in drugih partnerjev omogočata močnejši skupni nastop na mednarodnih trgih.
Katja Koren, državna sekretarka na Ministrstvu za gospodarstvo, delo in šport: »Naša usmeritev pri razvoju slovenskega turizma je jasna: kakovostna ponudba skozi vse leto, ob skrbnem odnosu do narave in ljudi, ki v teh krajih živijo. Želimo si, da mednarodna priznanja prinesejo več priložnosti domačim ponudnikom in da mladi v turizmu vidijo možnost za svojo prihodnost. Naloga države je pri tem podpirati povezovanje regijskih destinacij, razvoj njihove ponudbe in skupen nastop v tujini. Današnji uspeh je dobra spodbuda, da pri tej usmeritvi vztrajamo.«
Štajerska v mednarodnem središču pozornosti
Prav na dan podelitve priznanja je zgodba Štajerske dobila tudi pomembno mednarodno medijsko izpostavljenost. Forbes International je objavil članek o najboljših vinskih regijah Evrope za leto 2027 po izboru European Best Destinations, v katerem je Štajerska predstavljena na 1. mestu.
Maximilien Lejeune, direktor European Best Destinations: »Štajerska predstavlja natanko to, kar današnji popotniki v Evropi vse bolj iščejo: pristnost, izjemne pokrajine, stoletja vinske kulture, vrhunsko znanje in predvsem zelo močno regionalno identiteto.
Od najstarejše trte na svetu v Mariboru do zgodovinskih vinskih kleti na Ptuju, od vinskih cest in vinogradov do ljudi, ki te tradicije ohranjajo žive - vino je tukaj veliko več kot le proizvod. Pomagalo je oblikovati celotno regijo, njeno kulturo, gastronomijo in način, kako sprejema obiskovalce.
Prav v tem je bistvo tega priznanja. Naziv Best Wine Region in Europe Štajerski ne govori, kaj bi morala postati. Priznava to, kar Štajerska že je, in jo postavlja v mednarodno središče pozornosti, kamor tudi sodi. Maribor, Ptuj in širša Štajerska niso zgolj kraji, ki jih obiščemo med potovanjem po Sloveniji - skupaj predstavljajo samostojno evropsko vinsko destinacijo.«
Naziv Best Wine Region in Europe 2027 nadaljuje obdobje izrazite mednarodne prepoznavnosti Štajerske. Destinacija Štajerska je bila v izboru European Best Destinations 2026 s 101.907 glasovi uvrščena na 3. mesto med najboljšimi evropskimi destinacijami, Maribor je prejel naziv European Best Wine Capital 2026, Ptuj pa priznanje Best Cultural Heritage Town 2026. Nova uvrstitev Štajerske na vrh evropskih vinskih regij tako še dodatno utrjuje mednarodno prepoznavnost celotne regije in potrjuje moč povezovanja njenih različnih zgodb.
____________________________________________________________________________________
Dodatne informacije:
• Karmen Razlag, vodja sektorja za turizem, RRA Podravje - Maribor, +386 (0)31 682 373, karmen.razlag@rra-podravje.si 
• Več informacij: 
European Best Destinations – Best Wine Regions in Europe 2027: 
https://www.europeanbestdestinations.com/best-of-europe/best-wine-regions-in-europe/ 
Forbes International – Europe's Best Wine Regions 2027 According To European Best Destinations
https://www.forbes.com/sites/joanneshurvell/2026/10/01/europes-best-wine-regions-2027-according-to-european-best-destinations/ 
Štajerska – Best Wine Region in Europe 2027
https://www.stajerska.si/stajerska-best-wine-region-in-europe-2027 

